Cătălin Cîrstoveanu, şeful Secţiei de Terapie Intensivă nou născuţi din cadrul Spitalului Clinic de Urgenţă pentru Copii „Marie Curie”, a văzut de-a lungul experienței sale cum poate să schimbe plicul dat în spitale comportamentul unui medic. Iar din acest motiv această practică a fost interzisă cu desăvârșire în secția pe care o conduce. „Am trăit ambele aspecte ale acestei condiţionări, acest respect pentru medicul care te-a tratat. Știu ce înseamnă. E foarte complicat. Asta schimbă mintea, chiar dacă spui: Mulțumesc. Bine, cu plăcere. Pleci acasă. Te schimbă în timp. Cu mulți ani în urmă ne-am dat seama de asta și am spus: Niciodată așa ceva. Nici ca mulțumire, nici la început, nici la sfârșit”, a spus medicul Cîrstoveanu în timpul emisiunii „În fața ta”, de la Digi24.

„Pe cine iei primul? Sigur o să-l iei pe cel care ți-a dat un plic”

El a dat un exemplu banal, de care orice medic poate avea parte atunci când vine într-o zi la serviciu.

Foto: „În fața ta”, Digi 24

„E foarte simplu. Gândește-te că ai la ușă 5 oameni. Unul ți-a dat un plic, altul, nu. Oamenii stau de 3-4 ore să te aștepte. Vii obosit și spui: Haideți să vedem. Pe cine iei primul? Sigur o să-l iei pe cel care ți-a dat un plic, chiar dacă a fost de mulțumire. Și asta schimbă caracterul de imparțialitate, de a considera întâi urgența, de a lua lucrurile în sens normal. E foarte complicat. Te schimbă ușor-ușor, indiferent când se întâmplă”, avertizează medicul.

Atunci când se ajunge la condiționarea actului medical este îngrozitor, spune Cîrstoveanu, iar cei care aplică legea ar trebui să fie, fără excepție, drastici cu oricine face asta.